Kapasiteten på trikken i Oslo er på bristepunktet

Ruter-sjefen har tidligere sagt at kapasiteten på trikken vil være sprengt med 55 millioner reiser i året. I fjor var det 54,5 millioner reiser med trikk. Og det blir ingen bedring før tidligst i 2020.

De fleste som tar trikken, merker at det er fullt - og det ble flere passasjerer i fjor. Ved 55 millioner reiser i året er kapasiteten sprengt, sa Ruter-sjefen i fjor, året da det ble gjennomført 54,5 millioner reiser med trikken. Monica Strømdahl/Arkivfoto

17. feb. 2016 11:20 Sist oppdatert 17. februar 2016

— Vi nærmer oss kapasitetstaket. Der vi nærmer oss mest, er trikken. Jeg kjørte trikk på lørdag, og på begge de trikketurene var det frakjøringer, sa Ruter-sjef Bernt Reitan Jenssen til Aftenposten da Ruter la frem passasjertallene for 2014 i fjor.

Han sa videre at 55 millioner passasjerer i året trolig vil være for mye for dagens trikkesystem.

Onsdag ble passasjertallene for 2015 presentert. De viser at trikken hadde 54,5 millioner passasjerer i fjor og en vekst på 6,9 prosent.

Kollektivselskapene i Oslo kranglet: Trikkekjøpet ble forsinket med ett år

Tallene for tog er kun estimater, da NSB ikke har offentliggjort sine passasjertall i skrivende stund.

Vil ikke si at kapasiteten er sprengt

Ruter-sjefen modererer seg noe i år.

— I 2014 var det lange perioder med driftsstans. Vi har hatt en kapasitetsøkning ved at flere trikker kjører i et helt driftsår, sier Jenssen.

Det har vært mye galt med de såkalte Italia-trikkene av typen SL-95, noe som har ført til at de har hatt lange opphold på verksted. Dette er også trikkene med størst kapasitet.

— Det er ingen hemmelighet at vi har lite å gå på. I rushtiden er det ubehagelig fullt. Men jeg tror folk finner andre tidspunkter å reise på. Det er ikke fullt hele døgnet, sier Jenssen.

— Jeg er mer bekymret for at vi nå har tatt ut alt vi har av kapasitet. Jeg regner ikke med at det er mulig å få mange flere passasjerer på trikken.

Ingen bedring før 2020

Sporveien har jobbet med å få flere trikker ut i gatene. For noen år siden var 59 av 72 Oslotrikker klare til bruk hver dag, nå er det 62. Sporveien har et mål om 64 trikker ute i gatene samtidig.

— Vi legger også bedre ruteplaner og får på den måten bedre kapasitet. Men det er på bristepunktet, sier konsernsjef i Sporveien Cato Hellesjø.

Det er Sporveien som har ansvaret for å kjøpe nye trikker. De nye trikkene, som vil ha bedre kapasitet og mindre tid på verksted, vil ikke komme før om fire år.

— Vi gjør det vi kan frem til vi får nye trikker i 2020, sier Hellesjø.

Stor vekst på T-bane, trikk og tog

Det er en 4,7 prosent vekst i antall reiser med kollektivtransporten i Oslo og Akershus. Flytoget, som taper passasjerer når flere velger NSB til Oslo lufthavn, er det eneste transportmiddelet som ikke vokser.

Totalt var det 341 millioner reiser med kollektivtransport i fjor, en økning på 15 millioner reiser, eller 41.000 nye reiser hver dag.

Slik kan trikken bli i fremtiden: Vil ha trikk langs hele Ring 2

Størst vekst var det på T-banen, som vokser med 7,8 prosent målt i antall reiser. Størst vekst var det på T-banen, som vokser med 7,8 prosent målt i antall reiser.

Også i kundetilfredsheten har det vært en god utvikling. Av hovedstedene i Norden er det kun i Helsingfors folk er mer fornøyd med tilbudet. I overkant av 70 prosent er fornøyd med tilbudet.

— I år har vi slått svenskene. Befolkningen i Oslo er Skandinavias mest fornøyde, sier Jenssen.

Salget av mobilbilletter har vokst kraftig siden Ruter lanserte appen for noen år siden. Til neste år forventer Ruter-sjefen at halvparten av billettinntektene kommer fra appen. 19 millioner billetter ble solgt gjennom appen i 2015.